### Resume

Sydtrafiks bestyrelse besluttede den 10. december 2021, at der gennemføres et forsøg med gratis cykelmedtagning i lavgulvsbusser i en to årig periode i 2022 - 2023. Forsøget skal godkendes i den enkelte kommune.

### Sagsfremstilling

De nuværende rejseregler giver mulighed for cykelmedtagning i bagagerummet på regional, mellembys- og lokalruter - de blå busser, mens cykelmedtagning ikke er standard i bybusser. For at styrke mobiliteten og øge mulighederne for kombinationsrejser, ønsker Sydtrafik at gennemføre et to årigt forsøg, hvor det er muligt at medtage cykler i bybusser - alle de gule lavgulvsbusser. For at motivere så mange som muligt til at medtage cyklen i bussen, har Sydtrafiks bestyrelse godkendt, at i forsøgsperioden skal det være gratis at medtage cyklen.

Alle lavgulvsbusser har i dag et flexareal ved midterperronen, hvor der typisk vil kunne placeres to cykler. Dette flxareal er i dag forbeholdt kørestole, barnevogne og rallatorer. Der er desuden monteret klapsæder, som kan benyttes, hvis pladsen ikke er optaget.Ved forsøg med cykelmedtagning skal flexarealet også benyttes af cykler.

Cykler kan kun medtages, hvis chaufføren vurderer, at der er plads og at cyklerne ikke vil være til gene for andre passagerer. I myldretiden (kl. 7 - 9 og 14.30 - 17 på hverdage) vil der som udgangspunkt ikke være plads til cykelmedtagning, da langt de fleste busser vil være fyldt med passagerer.

Aabenraa og Sønderborg kommuner har erfaring med tilbuddet om cykelmedtagning. Erfaringen viser at initiativet opfattes positivt, men benyttes kun af få. Derfor er cyklerne sjældent til gene for andre passagerer. Ulemperne ved at tillade cykelmedtagning er således begrænsede.

En cykelbillet koster i dag 13. kr. med rejsekort og 24 kr. med andre billettyper. For at skabe incitament for at kombinere cykel og bus ønsker [adresse] at gøre cykelmedtagning gratis i forsøgsperioden.

I alle busser, hvor der tillades cykelmedtagning, skal der eftermonteres fastspændingsstropper til cykler.

I og med at Vejle Kommune får nye busser til 16. oktober 2022 vil det være hensigtsmæssigt først at indføre forsøget fra dette tidspunkt. Elbusserne kommer til at køre både som bybus, men også på udvalgte mellemsbysruter. Det betyder, at det også vil være gratis at medtage cykler på disse ruter. Det gælder for eksempel Vejle - Jelling og Vejle - Egtved.

### Økonomi

Der forventes ingen økonomiske konsekvenser ved forsøget.

### Klima og resiliensvurdering

Mulighed for gratis cykelmedtagning i bybusserne vil undstøtte [adresse] ønsker om at styrke den grønne mobilitet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | Vejle Kommune godkender forsøget med gratis cykelmedtagning i lavgulvsbusserne og at forsøget er gældende fra 16. oktober 2022. |

### Beslutning

Godkendt.